text: To fra Kamillas familie dømt for grov vold
  09 oktober 2014 kl. 19.02
  To familiemedlemmer til den myrdede Kamilla Hantusch er torsdag blevet fundet skyldige i grov vold og trusler. Storebroren og en fætter blev idømt fængsel i fire måneder ved Retten i Sønderborg.
  Tæt på midnat 11. august drog de ophidsede mænd hen til en adresse i Padborg med en kødøkse.
  Her opsøgte de en bekendt til den mand, der er sigtet og fængslet for i sommer at have dræbt Kamilla Hantusch.
  De hamrede løs på en dør og slog med kødøksen ud efter den sagesløse mand.
  Desuden er mændene blevet dømt for at fremsætte dødstrusler mod en anden mand, der ikke var til stede. Også i forhold til dette offer forsøgte mændene at begå farlig vold, fastslår retten.
  Under sagen har mændene, der er henholdsvis 43 og 23 år, nægtet sig skyldige i forsøg på vold af særlig farlig karakter.
  Men begge har valgt at modtage dommen, oplyser senioranklager Rikke Brændgaard-Nielsen.
  Mændene har været varetægtsfængslet siden 12. august. Torsdag er de blevet løsladt.
  Kamilla Hantusch forsvandt 19. juli Padborg, og først efter en langvarig og storstilet eftersøgning blev liget af hende fundet i Kliplev.
  Kvindens tidligere kæreste, der er 24 år, sidder varetægtsfængslet for forbrydelsen. Han har tilstået at han slog den unge kvinde ihjel - og smed hendes lig ved motorvejen i Kliplev.
  